Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 1 Pv 79/14/5508	Ružomberok, 7.8.2014
EEČ : 2-42-111-2014

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 218/2007 Zbierky zákonov

Rozhodol: 	prokurátor Okresnej prokuratúry Ružomberok
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
1.) ako matka maloletých detí XXXXX, nar. XXXXX a XXXXX, nar. XXXXX, ktorí boli dňa 19.02.2004 prijatí do ústavnej starostlivosti v Detskom domove,  Kalvárska č. 35, Ružomberok na základe nariadenia ústavnej starostlivosti rozsudkom Okresného súdu Ružomberok sp. zn. 4P 70/04-55 zo 17.06.2004 v spojení s uznesením toho istého súdu sp. zn. 4PPOm1/04-14 z 18.02.2004, bola podľa rozsudku Okresného súdu Ružomberok sp. zn. 3P/121/2004 z 22.10.2004, právoplatného dňom 24.11.2004, povinná počnúc od 01.10.2004 platiť výživné po 1000,- Sk (33,19 Eur) mesačne na každého syna, vždy do 25. dňa toho ktorého mesiaca vopred na účet Detského domova Ružomberok a následne jej bola rozsudkom Okresného súdu Ružomberok sp. zn. 5P/87/2011-43 zo dňa 01.12.2011, právoplatným dňom 09.12.2011, uložená povinnosť počnúc od 08.11.2011 platiť znížené výživné na každého syna v sume 26,- Eur mesačne, t. j. vo výške 30% zo sumy životného minima na nezaopatrené neplnoleté dieťa podľa § 62 odsek 3 Zákona o rodine a § 2 písm. c) zákona č. 601/2003 Z. z. o životnom minime a  o zmene  a  doplnení  niektorých  zákonov v platnom znení, vždy do 25. dňa toho ktorého mesiaca vopred na účet Detského domova Ružomberok, pričom tieto vyživovacie povinnosti si riadne a pravidelne neplnila od 01.10.2004 do 31.05.2012, s výnimkou piatich platieb na účet Detského domova Ružomberok v júli 2006 a októbri 2006 v celkovej sume 1855,- Sk (61,57 Eur), v roku 2010 v sume 95,68 Eur, v roku 2011 v sume 50,- Eur a v roku 2012 v sume 303,05 Eur, čím jej za uvedené obdobie vznikol dlh na bežnom výživnom vo výške 5486,12 Eur v prospech Detského domova Ružomberok,

2.) ako matka maloletej XXXXX, nar. XXXXX, ktorá bola dňa 05.03.2004 prijatá do ústavnej starostlivosti v Detskom domove, Hviezdoslavova č. 62, Martin na základe nariadenia ústavnej starostlivosti rozsudkom Okresného súdu Ružomberok sp. zn. 4P 70/04-55 zo 17.06.2004 v spojení s uznesením tohto súdu sp. zn. 4PPOm1/04-14 z 18.02.2004, bola podľa rozsudku Okresného súdu Ružomberok sp. zn. 3P/121/2004 z 22.10.2004, právoplatného dňom 24.11.2004, povinná počnúc od 01.10.2004 platiť na dcéru výživné v sume 1000,- Sk (33,19 Eur) mesačne, vždy do 25. dňa toho ktorého mesiaca vopred na účet Detského domova Martin a následne na základe rozsudku Okresného súdu Ružomberok sp. zn. 4P/301/2005-201 z 24.01.2006, ktorým bola maloletá XXXXX zverená do spoločnej pestúnskej starostlivosti iných osôb, bola obvinená počnúc od jeho právoplatnosti, t. j. od 22.02.2006 povinná platiť výživné v sume 645,- Sk (21,41 Eur) mesačne, vždy do 20. dňa toho ktorého mesiaca vopred na účet Úradu práce, sociálnych vecí a rodiny Žilina, pričom túto vyživovaciu povinnosť si riadne a pravidelne neplnila od 01.10.2004 do 01.04.2008, kedy bola maloletá XXXXX nezrušiteľne osvojená právoplatným rozsudkom Okresného súdu Ružomberok sp. zn. 4P/35/2008 z 01.04.2008, čím jej za obdobie od 01.10.2004 do 22.02.2006  vznikol dlh na bežnom výživnom vo výške 554,10 Eur v prospech Detského domova Martin a za obdobie od 22.02.2006 do 01.04.2008  vo výške 578,07 Eur v prospech Úradu práce, sociálnych vecí a rodiny Žilina, 

lebo je trestné stíhanie neprípustné podľa § 9 odsek 1 písmeno g

Odôvodnenie:
	Vyšetrovateľka bývalého Úradu justičnej a kriminálnej polície Okresného riaditeľstva PZ v Ružomberku viedla pod č. ČVS:ORP-209/JP-RK-2008 spoločné trestné stíhanie proti obv. XXXXX, nar. XXXXX, trvalé bydlisko vo XXXXX, XXXXX, okres XXXXX, štátnej občianke Českej republiky, pre trestný čin krádeže podľa § 247 odsek 1 Trestného zákona č. 140/1961 Zb., účinného do 31.12.2005 a pre dvojnásobný prečin zanedbania povinnej výživy podľa § 207 odsek 1, 3 písm. b) Trestného zákona  číslo 300/2005 Z. z., účinného od 01.01.2006 (ďalej len Trestný zákon). 

	Trestné stíhanie pre trestný čin zanedbania povinnej výživy podľa § 213 ods. 1 Trestného zákona č. 140/1961 Zb., účinného do 31.12.2005, bolo pôvodne začaté uznesením povereného príslušníka bývalého Odboru skráteného vyšetrovania Okresného riaditeľstva PZ v Martine podľa § 160 ods. 1 Trestného poriadku č. 141/1961 Zb., účinného do 31.12.2005, pod č. ČVS:ORP-1577/1-OSV-MT-2005 z 21.12.2005, ktorý týmto uznesením súčasne podľa § 163 ods. 1 Trestného poriadku č. 141/1961 Zb., účinného do 31.12.2005, vzniesol XXXXX obvinenie z uvedeného trestného činu na tom skutkovom základe, ako je popísaný vo výrokovej časti tohto uznesenia v bodoch 1.) a 2.) s tým, že vyživovacie povinnosti na maloletých XXXXX a XXXXX si voči Detskému domovu Ružomberok riadne neplnila od 01.10.2004 do 01.09.2005 a na mal. XXXXX voči Detskému domovu Martin od 01.10.2004 do 30.06.2005.

	Vyšetrovateľka PZ dňa 19.06.2008 pod č. ČVS:ORP-209/JP-RK-2008 podľa § 206 ods. 6 Trestného poriadku č. 301/2005 Z. z., účinného od 01.01.2006 (ďalej len Trestný poriadok) písomne upozornila obv. XXXXX na zmenu právnej kvalifikácie, že jej konanie, pôvodne kvalifikované ako trestný čin zanedbania povinnej výživy podľa § 213 ods. 1 Trestného zákona č. 140/1961 Zb., účinného do 31.12.2005, bude v ďalšom priebehu vyšetrovania kvalifikované ako dvojnásobný prečin zanedbania povinnej výživy podľa § 207 odsek 1, 3 písm. b) Trestného zákona.

	Trestné stíhanie vedené proti obv. XXXXX bolo uznesením prokurátora Okresnej prokuratúry Ružomberok sp. zn. Pv 63/05 - 43 z 10.11.2008 podľa § 228 odsek 2 písm. a) Trestného poriadku prerušené, pretože pre neprítomnosť obvinenej, ktorá medzičasom z územia Slovenskej republiky odišla a zdržiavala sa na neznámom mieste pravdepodobne v Českej republike, nebolo možné vec náležite objasniť. Uznesením sp. zn. Pv 63/05 - 45 z 08.04.2013 som podľa § 228 odsek 5 Trestného poriadku v trestnom stíhaní proti obv. XXXXX pokračoval.

	Dňa 29.07.2014 bola tunajšej prokuratúre doručená obžaloba Okresného štátneho zastupiteľstva v Českom Krumlove sp. zn. ZT 295/2012-13 z 07.12.20012 a na jej základe vydaný trestný rozkaz Okresného súdu v Českom Krumlove sp. zn. 10 T 217/2012-163 z 21.12.2012. Týmto trestným rozkazom bola obv. XXXXX uznaná vinnou z prečinu zanedbania povinnej výživy podľa § 196 odsek 1 Trestného zákona Českej republiky, ktorého sa dopustila úmyselným neplnením vyživovacích povinností na maloletých XXXXX a XXXXX voči Detskému domovu Ružomberok v období od 01.10.2004 do 31.05.2012 a na mal. XXXXX voči Detskému domovu Martin, resp. voči Úradu práce, sociálnych vecí a rodiny Žilina v období od 01.10.2004 do 01.04.2008. Tento trestný rozkaz, ktorým bola obv. XXXXX odsúdená k  trestu odňatia slobody v trvaní 10 mesiacov s podmienečným odkladom na skúšobnú dobu 30 mesiacov, nadobudol právoplatnosť dňom 26.01.2013. Keďže skutky, za ktoré bola obv. XXXXX v Českej republike odsúdená a pre ktoré je v predmetnej veci trestne stíhaná, sú totožné, uvedený trestný rozkaz predstavuje prekážku právoplatne rozhodnutej veci (res iudicata).

	Prečinu zanedbania povinnej výživy podľa § 207 odsek 1, 3 písm. b) Trestného zákona s použitím ustanovenia § 138 písm. b) Trestného zákona sa dopustí ten, kto najmenej tri mesiace v období dvoch rokov, čo aj z nedbanlivosti, neplní zákonnú povinnosť vyživovať iného a taký čin spácha závažnejším spôsobom konania - po dlhší čas.

	Podľa § 215 odsek 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.           Podľa § 9 odsek 1 písm. g) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva.

            Podľa článku 35 odsek 1 písm. b) Európskeho dohovoru o odovzdávaní trestného konania, podpísaného dňa 15.05.1972 v Štrasburgu, osobu, nad ktorou bol vynesený  právoplatný a vykonateľný trestný rozsudok, nemožno pre ten  istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ uložený trest bol úplne vykonaný alebo sa vykonáva, alebo úplne alebo z jeho nevykonanej časti podliehal milosti alebo amnestii, alebo nemôže už byť vykonaný vzhľadom na  premlčanie. Tento dohovor sa považuje za medzinárodnú zmluvu, ktorá ustanovuje neprípustnosť trestného stíhania.

	Na základe  vyššieuvedených skutočností bolo potrebné trestné stíhanie vedené proti obv. XXXXX na území Slovenskej republiky pre dvojnásobný prečin zanedbania povinnej výživy podľa § 207 odsek 1, 3 písm. b) Trestného zákona zastaviť podľa § 215 odsek 1 písm. d) Trestného poriadku z dôvodu § 9 odsek 1 písm. g) Trestného poriadku, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Mikuláš
prokurátor